RESOLUCIÓN do 26 de setembro de 2005 pola que se convocan dous cursos sobre a atención nos servizos de emerxencia.
CENTRO DE ESTUDOS XUDICIAIS E SEGURIDADE PÚBLICA DE GALICIA — III. OUTRAS DISPOSICIÓNS — 26/10/2005

Dentro do programa de actividades que o Centro de Estudos Xudiciais e Seguridade Pública de Galicia ten previsto realizar no ano 2005, e conforme coas funcións atribuídas pola Lei 1/2005, do 4 de xaneiro, de creación do Centro de Estudos Xudiciais e Seguridade Pública de Galicia, anúnciase a celebración de dous cursos sobre a atención nos servizos de emerxencia, que deberán desenvolverse conforme coas seguintes bases:
Primeira.-Obxectivos.
A formación do persoal das agrupacións de voluntarios de protección civil (AVPC), dos bombeiros e da garda civil, que nos seus centros de destino teñan instalados terminais remotos do 112, que lles permita un mellor desenvolvemento da súa actividade na atención de chamadas de urxencia e emerxencias.
Segunda.-Destinatarios.
-Voluntarios de protección civil pertencentes as agrupacións de voluntarios de protección civil (AVPC) que teñan instalados terminais remotos do 112.
-Bombeiros pertencentes a parques que teñan instalados terminais remotos do 112.
-Gardas civís que presten servizos en acuartelamentos que teñan instalados terminais remotos do 112.
Terceira.-Desenvolvemento.
1. Prazas: o número de prazas ofertadas é de 27 por curso.
2. Duración e datas: os cursos terán lugar no mes de novembro, o primeiro os días 14 e 15 e o segundo os días 16 e 17, en xornada de mañá e tarde, cunha duración de 16 horas cada un.
O horario será o seguinte: das 9.30 ás 14.00 horas e das 16.00 ás 20.00 horas.
3. Lugar: os cursos realizaranse na sede do Centro de Estudos Xudiciais e Seguridade Pública de Galicia no concello da Estrada.
Cuarta.-Solicitudes e prazo de inscrición.
1. A inscrición dos participantes é gratuíta.
2. O persoal que desexe participar nestes cursos deberá presentar, cuberta á máquina ou con letra moi clara, a instancia que figura no anexo.
3. O prazo para a presentación de instancias rematará o día 8 de novembro de 2005.
4. As instancias deberán vir asinadas polo presidente da agrupación ou xefe do organismo ao que estea adscrito e co selo deste, e no caso de haber máis dunha solicitude da mesma entidade, deberán ser relacionadas por orde de preferencia. Este será requisito indispensable para ser admitido no curso.
5. As instancias deberán enviarse por correo, fax, etc. á sede do Centro de Estudos Xudiciais e Seguridade Pública de Galicia: avenida da Cultura, s/n, 36680 A Estrada ou o fax nº 986 59 09 88 ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Quinta.-Contido.
No curso trataranse os seguintes temas:
-A comunicación nun centro de emerxencias.
-A comunicación oral.
-A comunicación escrita.
-A comunicación por radio.
-A responsabilidade legal.
-Os terminais remotos do 112, funcionamento e coordinación.
-Servizo 112 de Galicia.
Sexta.-Relación de admitidos.
A relación de participantes admitidos para a realización do curso exporase no taboleiro de anuncios da Centro de Estudos Xudiciais e Seguridade Pública de Galicia, sen prexuízo da oportuna notificación aos seleccionados con antelación suficiente á celebración do curso. Tamén poden confirmar a súa admisión chamando ao teléfono 986 59 02 46.
Sétima.-Asistencia.
É obrigatoria a asistencia e puntualidade en todas as actividades do curso. A falta de asistencia, mesmo cando sexa xustificada, a máis dun 10% das horas lectivas programadas determinará a cualificación de non apto no curso.
Oitava.-Certificado de aproveitamento.
Ao remate do curso entregaráselles un certificado de asistencia e aproveitamento a aquelas persoas que acrediten a súa participación continuada nel, e superen as correspondentes probas de coñecementos.
Novena.-Modificacións.
O Centro de Estudos Xudiciais e Seguridade Pública de Galicia poderá modificar o desenvolvemento dos cursos para adaptalos ás necesidades da Administración e ás continxencias que poidan xurdir.
A Estrada, 26 de setembro de 2005.
Carlos Suárez-Mira Rodríguez
Director xeral do Centro de Estudos Xudiciais
e Seguridade Pública de Galicia